Bugár, Béla, podpredseda NR SR (2017-06-13):
Takže to sú všetci, ktorí teda mali nejaké zmeny. Upozorňujem, že samozrejme potrebujeme aj písomne tieto návrhy odovzdať. Takže najprv pristúpime k hlasovaniu o prvom návrhu pána poslanca Gröhlinga, ktorý, ďakujem, ktorý navrhuje doplniť program schôdze o informáciu ministra školstva, vedy, výskumu a športu pána ministra Plavčana o stave reformného dokumentu Učiace sa Slovensko, termínoch schvaľovania finančného plnenia a realizácie. Nech sa páči, prezentujme sa a hlasujme. (Hlasovanie.) Prítomných 138 poslancov, za 56, proti 22, zdržalo sa 58 poslancov, nehlasovali 2. Návrh sme neschválili. Druhý návrh podal pán poslanec Viskupič, ktorý navrhuje zaradiť ako bod 67 správu o činnosti RTVS za roky 2012 až 2017. Samozrejme, túto správu má predniesť generálny riaditeľ Václav Mika. Nech sa páči, prezentujme sa a hlasujme. (Hlasovanie.) Prítomných 136 poslancov, za 56, proti 34, zdržalo sa 45 poslancov, nehlasoval 1. Návrh nebol schválený. Pán poslanec Krajniak navrhuje zaradiť nový bod programu s názvom Správa ministra financií Slovenskej republiky o výbere DPH v rokoch 2012 až 2016 s prílohami. Mám prečítať všetky prílohy? (Reakcie z pléna.) Ja si myslím, že bolo to odôvodnené. Takže nech sa páči, prezentujme sa a hlasujme za tento návrh. (Hlasovanie.) Prítomných 138 poslancov, za 59, proti 23, zdržalo sa 55 poslancov, 1 nehlasoval. Návrh sme neschválili. Teraz, vážené panie poslankyne, páni poslanci, dostali sme návrh pána poslanca Dostála a takisto aj pani poslankyne Jurinovej. Chcem vás upozorniť, že ja neviem, či nedostávate informácie z poslaneckého grémia. Na poslaneckom grémiu, však za chvíľočku budem informovať aj o ďalších dohodách, ale na poslaneckom grémiu bolo povedané, že vzhľadom, vzhľadom k tomu, že nevieme, ako skončíme a dokonca ešte aj to bolo povedané, keď to bude potrebné, tak budeme rokovať aj po 20. hodine, ale predseda tieto správy potom podľa možnosti zaradí. Ak my teraz budeme hlasovať a neodsúhlasíme, predseda Národnej rady potom nemôže zaradiť tieto správy. Takže si rozmyslite, či máme teraz hlasovať, alebo to necháme tak, ako to bolo dohodnuté teda na poslaneckom grémiu. (Reakcie z pléna.) Keď odhlasujeme, že nie, tak potom už... (Reakcie z pléna.) No lebo nemôže. (Reakcie z pléna.) Dobre, budeme hlasovať. Nech sa... (Reakcia z pléna.) Takže nech sa páči, prezentujme sa. Najprv o návrhu pána poslanca Dostála, ktorý navrhuje tri veci. O každom, samozrejme, budeme hlasovať asi samostatne. Alebo chcete naraz? (Reakcia z pléna.) Môžme naraz, dobre. Najprv výročná správa o činnosti Ústavu pamäti národa za rok 2016, tlač 501. Potom správa o činnosti komisára pre deti podľa § 5 ods. 1 zákona teda 176/2015 a ten tretí návrh je výročná správa Slovenského pozemkového fondu za rok 2016, navrhuje pán poslanec zaradiť tieto tri správy ako bod 71, 72 a 73. Nech sa páči, prezentujme sa a hlasujme. (Hlasovanie.) Prítomných 137, za 49, proti 24, zdržalo sa 63 poslancov, 1 nehlasoval. Návrh nebol schválený. Pani poslankyňa Jurinová žiada doplniť do programu schôdze správu o činnosti ÚPN, ročná uzávierka ÚPN a správa komisára – o tom sme už hlasovali. To znamená, že správu o činnosti ÚPN a ročnú uzávierku ÚPN. Trváte na tom, pani poslankyňa? Nie? Ďakujem pekne. Ďalší návrh, pani... Ďalší návrh, pani poslankyňa podala žiadosť. Žiada vedenie Národnej rady, aby správy verejných inštitúcií boli zaraďované vždy priebežne – to je to, na čom sme sa dohodli – na schôdzu parlamentu hneď po prerokovaní na výboroch, najlepšie vo vopred stanovených či dohodnutých termínoch. Máme o tom hlasovať, pani poslankyňa? (Reakcia z pléna.) Dobre. Nech sa páči, prezentujme sa a hlasujme. (Hlasovanie.) Prítomných 137 poslancov, za 56, proti 19, zdržalo sa 62 poslancov. Návrh nebol schválený. Posledný návrh podal pán poslanec Marosz. Žiada zaviazať Národnú radu, aby požiadala ministra dopravy Érseka, aby zverejnil všetky zmluvy, ktoré sa týkajú výkupov pozemkov pod cestu D4 a R7. Pán poslanec, každú schôdzu vždy na začiatku o tom hlasujeme. Prečítajte si stanovisko pani ministerky Žitňanskej. Chcete porušiť zákon? Nech sa páči, prezentujme sa a hlasujme. (Hlasovanie.) Prítomných 135 poslancov, za 53, proti 46, zdržalo sa 34 poslancov, nehlasovali 2. Konštatujem, že návrh nebol schválený. Videl som pána Viskupiča, nech sa páči, procedurálny návrh.